SCCCต้นทุนพุ่งกดกำไร
ปูนกลางปันผล7บ.เท่าปีก่อนบอร์ดสั่งพักงานเอ็มดีทุ่งคาฯ
2 ส.ค. 2555

ปูนกลางปันผล7บ.เท่าปีก่อนบอร์ดสั่งพักงานเอ็มดีทุ่งคาฯ
ปูนนครหลวงกำไรทรุด 23% จ่ายปันผลเท่าเดิม 7 บาท ส่วนทาทา สตีล ขาดทุน 200 ล้าน บอร์ดทุ่งคาฯ พักงานเอ็มดี
บริษัท ปูนซีเมนต์นครหลวง (SCCC) เปิดเผยผลประกอบการงวดไตรมาส 2 ปีนี้กำไรสุทธิ 809 ล้านบาท หรือ 3.52 บาทต่อหุ้น ลดลงประมาณ 23% แม้ขายดีขึ้น แต่อัตรากำไรลดลงและค่าใช้จ่ายสูงขึ้น เช่น ต้นทุนพลังงาน
สำหรับผลงานรวม 6 เดือนแรกปีนี้ กำไรสุทธิ 2,087 ล้านบาท คิดเป็นกำไรหุ้นละ 9.08 บาท ลดลง 3.91%
คณะกรรมการมีมติจ่ายเงินปันผลในอัตราหุ้นละ 7 บาท ให้กับผู้ถือหุ้นที่มีชื่อในทะเบียนวันที่ 17 ส.ค. กำหนดจ่ายเงินปันผลวันที่ 31 ส.ค. 2555 แม้ว่ากำไรสุทธิจะลดลง แต่บริษัทยังคงจ่ายเงินปันผลระหว่างกาลเท่ากับปีก่อน ที่หุ้นละ 7 บาท
บริษัท ทาทา สตีล (ประเทศไทย) หรือ TSTH มีผลงานขาดทุนสุทธิ 200 ล้านบาท ในงวดไตรมาสแรก (เม.ย.มิ.ย. 2555) พลิกจากกำไรสุทธิ 1.76 ล้านบาท ในช่วงเดียวกันปีก่อน เพราะมียอดขายจำนวน 5,897 ล้านบาท ลดลงจากยอดขาย 7,554 ล้านบาท แม้ว่าราคาขายจะใกล้เคียงกัน 2.29 หมื่นบาทต่อตัน แต่ปริมาณขายลดลงจาก 3.29 แสนตัน เหลือจำนวน 2.58 แสนตัน
อย่างไรก็ตาม กำไรดีขึ้นกว่าไตรมาส 4 (ม.ค.-มี.ค. 2555) ซึ่งเป็นผลมาจากการควบคุมต้นทุนการผลิตการจัดหาเศษเหล็กสอดคล้องกับการผลิต ส่วนการขายได้รับผลกระทบจากการระเบิดของถังบรรจุสารเคมีภายในบริษัทแห่งหนึ่งที่อยู่ติดกับบริษัท เหล็กก่อสร้างสยาม ทำให้ยอดขายเหล็กเส้นก่อสร้างลดลงประมาณ 3.5 หมื่นตัน
บริษัท ทุ่งคาฮาเบอร์ (THL) เปิดเผยว่า คณะกรรมการบริษัท (บอร์ด) มีการประชุมเร่งด่วนครั้งที่ 15/2555 เมื่อวันที่ 1 ส.ค. 2555 และมีมติให้พักงานนายสุขพงศ์ ปาลกะวงศ์ ณ อยุธยา กรรมการผู้จัดการ เป็นการชั่วคราวจนกว่าการตรวจสอบจะได้ความชัดเจน และแต่งตั้งนายวิจิตร เจียมวิจิตรกุล รักษาการกรรมการผู้จัดการบริษัท
ที่ประชุมบอร์ดเห็นว่านายสุขพงศ์อาจจะมีการกระทำผิดมาตรา 86 ตามกฎหมายบริษัทมหาชน ซึ่งมีสาระสำคัญว่าห้ามมิให้กรรมการประกอบกิจการอันมีสภาพอย่างเดียวกัน หรือเป็นกรรมการของบริษัทเอกชนหรือบริษัทอื่นที่ประกอบกิจการอันมีสภาพอย่างเดียวกัน และเป็นการแข่งขันกับกิจการของบริษัท ไม่ว่าจะทำเพื่อประโยชน์ตนหรือประโยชน์ผู้อื่น เว้นแต่จะได้แจ้งให้ที่ประชุมผู้ถือหุ้นทราบก่อนที่จะมีมติแต่งตั้ง